Diari Oficial de la Generalitat Valenciana


Sumari del DOGV 9389, del 22-07-2022 (2022/7100)

DECRET 95/2022, de 22 de juliol, del Consell, pel qual es modifica el Decret 92/2022, de 8 de juliol, del Consell, pel qual s'aproven les bases reguladores per a la concessió d'ajudes directes de suport a les persones treballadores autònomes, inscrites com a tals en el Règim Especial d'Autònoms, que realitzen la seua activitat en els subsectors que s'han vist especialment afectats per l'increment dels costos energètics derivats de la invasió d'Ucraïna per part de Rússia.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9389

Data del DOGV
:   22-07-2022

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2022/7100


Data del document
:   22-07-2022

Organisme emissor
:   Conselleria d'Hisenda i Model Econòmic

Tipus de document
:   Decret

Anàlisi jurídica

 Descriptors 

:   * Conselleria d'Hisenda i Model Econòmic
    * professió independent
    * ajuda pública

DECRET 95/2022, de 22 de juliol, del Consell, pel qual es modifica el Decret 92/2022, de 8 de juliol, del Consell, pel qual s'aproven les bases reguladores per a la concessió d'ajudes directes de suport a les persones treballadores autònomes, inscrites com a tals en el Règim Especial d'Autònoms, que realitzen la seua activitat en els subsectors que s'han vist especialment afectats per l'increment dels costos energètics derivats de la invasió d'Ucraïna per part de Rússia. [2022/7100]  
  
  
PREÀMBUL  
  
El Decret 92/2022, de 8 de juliol, del Consell, va aprovar les bases reguladores per a la concessió d'ajudes directes de suport a les persones treballadores autònomes, inscrites com a tals en el règim especial d'autònoms, que realitzen la seua activitat en els subsectors que s'han vist especialment afectats per l'increment dels costos energètics derivats de la invasió d'Ucraïna per part de Rússia.  
La situació actual continua generant un increment de costos, no sols a les persones autònomes pertanyents a determinats sectors que van poder resultar més afectats pels preus de l'energia, sinó al conjunt d'autònoms i autònomes que desenvolupen la seua activitat, i que pateixen increments de costos en un import superior als 300 euros des de l'inici de la invasió.  
Així mateix, amb data 20 de juliol, s'ha aprovat per part de la Comissió Europea una modificació del marc temporal relatiu a les mesures d'ajuda estatal destinades a recolzar l'economia després de l'agressió contra Ucraïna per part de Rússia. En aquest sentit, la Comissió considera que és necessari ajustar les mesures establides en el marc temporal en vista de la prolongada agressió militar per part de Rússia i dels agreujants efectes directes i indirectes en l'economia de la Unió en general i en les economies de tots els Estats membres.  
En aquest context, és imprescindible continuar donant suport a totes les persones autònomes que treballen en els diferents sectors d'activitat i l'increment de despeses de les quals pot suposar un impacte important en l'economia valenciana, i complementar amb aquestes mesures les ajudes establides a escala estatal que es recullen en el Reial decret llei 11/2022 i d'acord amb les limitacions establides en el marc nacional temporal relatiu a les mesures d'ajuda per a donar suport a l'economia després de la invasió d'Ucraïna per part de Rússia, atés el contingut de la Decisió de la Comissió Europea SA102771.  
Per tot l'anterior, esdevé necessari ampliar els col·lectius de persones autònomes i establir una definició de conceptes subvencionables que puga recollir tots els increments de costos derivats de la invasió d'Ucraïna, en els termes recollits pel marc nacional temporal indicat en el paràgraf anterior.  
Així mateix, a l'empara de la Llei 7/2015, de 2 d'abril, de participació i col·laboració institucional de les organitzacions sindicals i empresarials representatives a la Comunitat Valenciana, s'han mantingut diferents reunions en el marc de la Mesa de Diàleg Social, en particular, amb les associacions i organitzacions més representatives d'interessos dels treballadors i treballadores autònoms per a traslladar-los aquesta modificació.   
Finalment, advertit un error en la redacció de l'apartat 7 de l'article 10, relatiu als recursos que poden interposar-se contra la resolució de les ajudes, és procedent corregir-lo.  
Per tot el que s'ha exposat, en virtut del que disposen els articles 18.f i 28.c de la Llei 5/1983, de 30 de desembre, de la Generalitat, del Consell, a proposta del conseller d'Hisenda i Model Econòmic, després de la deliberació prèvia del Consell, en la reunió celebrada el dia 22 de juliol de 2022,  
  
  
  
DECRETE  
  
Article 1. Modificació del Decret 92/2022, de 8 de juliol, del Consell, pel qual s'aproven les bases reguladores per a la concessió d'ajudes directes de suport a les persones treballadores autònomes, inscrites com a tals en el règim especial d'autònoms, que realitzen la seua activitat en els subsectors que han resultat especialment afectats per l'increment dels costos energètics derivats de la invasió d'Ucraïna per part de Rússia  
Es modifiquen els articles 1, 4, 5 i 10 del Decret 92/2022, de 8 de juliol, del Consell, que queden redactats en els termes que figuren en l'annex d'aquest decret.  
  
Article 2. Nou termini de sol·licituds  
1. El termini per a la presentació de noves sol·licituds s'iniciarà a les 00:00 hores del dia 23 de juliol de 2022 i finalitzarà a les 23.59 del dia 29 de juliol de 2022. Les sol·licituds presentades en el termini inicial són vàlides i produeixen efecte, i no serà necessària una nova sol·licitud.  
2. Les sol·licituds es presentaran de manera telemàtica en la seu electrònica de la Generalitat Valenciana a través del procediment «Sol·licitud d'ajuda de suport als treballadors autònoms, inscrits com a tals en el règim especial d'autònoms, que realitzen la seua activitat en els subsectors que han resultat especialment afectats per l'increment dels costos energètics derivats de la invasió d'Ucraïna per part de Rússia. Pla «Reactiva».» En la pàgina web de la Conselleria d'Hisenda i Model Econòmic estarà disponible la informació sobre la convocatòria i s'habilitarà un accés a la seu electrònica per a formular la sol·licitud.  
  
3. La presentació de les sol·licituds s'efectuarà realitzant dos tràmits:  
a) Tràmit u: sol·licitud de data i franja horària per a presentar la sol·licitud (no requereix signatura electrònica). Per a sol·licitar l'assignació de data i franja horària per a presentar la sol·licitud, s'accedirà al procediment telemàtic «Sol·licitud de cita prèvia per a la presentació de la sol·licitud d'ajuda de suport als treballadors autònoms, inscrits com a tals en el règim especial d'autònoms, que desenvolupen la seua activitat en els subsectors que han resultat especialment afectats per l'increment dels costos energètics derivats de la invasió d'Ucraïna per part de Rússia. Pla «Reactiva».» En aquest tràmit només haurà d'introduir-se la identificació del sol·licitant de les ajudes (no del representant), una adreça de correu electrònic i un telèfon de contacte. El sistema informarà de la franja de temps i el dia assignats per a presentar la sol·licitud.  
b) Tràmit dos: presentació de la sol·licitud (requereix signatura electrònica). Dins de la franja assignada, s'accedirà al procediment «Sol·licitud d'ajuda de suport als treballadors autònoms, inscrits com a tals en el règim especial d'autònoms, que desenvolupen la seua activitat en els subsectors que han resultat especialment afectats per l'increment dels costos energètics derivats de la invasió d'Ucraïna per part de Rússia. Pla «Reactiva»», a través del qual es presentarà la sol·licitud.  
  
4. Si el tràmit dos es realitza en la franja de temps assignada, el sistema retrotraurà la data de presentació de la sol·licitud al moment en què es va completar el tràmit u. Si la sol·licitud no es presenta en el període assignat per al tràmit dos, s'entendrà no presentada la sol·licitud.  
5. Per a realitzar el tràmit dos, s'haurà de disposar de signatura electrònica avançada, amb el certificat admés per la seu electrònica de la Generalitat (https:// sede.gva.es).  
6. La presentació de sol·licituds mitjançant representant requerirà l'autorització prèvia a través del Registre de Representants (https://www.accv.es/servicios/registro-de-representantes/) de la Generalitat o a través del Registre Electrònic d'Apoderaments de l'Estat: (https://sede.administracion.gob.es/PAG\_Sede/ServiciosElectronicos/RegistroElectronicoDeApoderamientos.html).  
7. Qualsevol sol·licitud presentada seguint un procediment diferent del descrit en aquest article serà inadmesa.  
8. Només podrà presentar-se una sol·licitud per cada beneficiari sol·licitant. Totes les que estiguen duplicades es consideraran no presentades i, en aquest cas, només es tindrà en compte l'última sol·licitud presentada electrònicament.  
9. Les incidències de tramitació electrònica relacionades amb qüestions tecnicoinformàtiques s'atendran mitjançant l'adreça de correu electrònic: generalitat\_en\_wxj@kkz.pu  
Article 3. Efectes  
1. Se suprimeix l'annex del Decret 92/2022, de 8 de juliol, del Consell, en ampliar-se les ajudes a tots els autònoms que complisquen els requisits establits en l'article 4 d'aquest, en la nova redacció feta per aquest decret.  
2. Aquest decret produirà efectes a partir de l'endemà de la publicació en el Diari Oficial de la Generalitat Valenciana.  
  
Article 4. Recursos  
Contra aquest decret, que posa fi a la via administrativa, es podrà interposar potestativament un recurs de reposició davant l'òrgan que ha dictat l'acte, en el termini d'un mes des de la publicació en el Diari Oficial de la Generalitat Valenciana, d'acord amb el que es disposa en els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, o bé un recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos comptats a partir de l'endemà de publicar-se en el Diari Oficial de la Generalitat Valenciana, de conformitat amb el que es disposa en els articles 10, 44 i 46 de la Llei 29/1998, de 13 de juliol, reguladora de la jurisdicció contenciosa administrativa, i sense perjudici que s'utilitze qualsevol altra via que es considere oportuna.  
  
València, 22 de juliol de 2022  
  
El president de la Generalitat,  
XIMO PUIG I FERRER  
  
El conseller d'Hisenda i Model Econòmic,  
ARCADI ESPAÑA GARCÍA  
  
  
  
ANNEX  
  
1. Es modifica l'article 1 del Decret 92/2022, de 8 de juliol, del Consell, que queda redactat en els termes següents:  
«Article 1. Objecte  
L'objecte d'aquest decret és aprovar les bases reguladores i la convocatòria d'ajudes directes a persones treballadores autònomes per a pal·liar l'increment dels costos energètics, derivats de la invasió d'Ucraïna per part de Rússia, sempre que estiguen donades d'alta en el règim especial de treballadors autònoms (d'ara en avant, RETA) i en algun dels epígrafs vigents de l'Impost sobre Activitats Econòmiques (d'ara en avant, IAE) des del 24 de febrer de 2022 i continuen inscrits en el moment de la publicació de la convocatòria.»  
  
2. Es modifica l'article 4 del Decret 92/2022, de 8 de juliol, del Consell, que queda redactat en els termes següents:  
«Article 4. Persones beneficiàries  
1. Seran beneficiàries les persones físiques que reunisquen els requisits següents:  
a) Estar donades d'alta en el Règim Especial de Treballadors Autònoms des del 24 de febrer de 2022 i continuen inscrites en el moment de la publicació d'aquesta convocatòria.  
b) Trobar-se d'alta en algun epígraf de l'IAE vigent, des del 24 de febrer de 2022 i continuen inscrites en el moment de la publicació d'aquesta convocatòria.  
c) Tindre el domicili fiscal a la Comunitat Valenciana.  
d) Que els sol·licitants hagen resultat afectats econòmicament per les conseqüències derivades de la invasió d'Ucraïna, per les sancions imposades per la comunitat internacional contra Rússia o per les contramesures adoptades per aquesta, per l'increment dels costos energètics. Això s'acreditarà mitjançant una declaració responsable del sol·licitant que s'ha vist afectat econòmicament almenys per un import igual o superior a 300 euros.  
2. Atesa la naturalesa de la subvenció, se n'exceptua les persones treballadores autònomes del compliment dels requisits establits en l'article 13.2 de la Llei 38/2003, lletres e) i g) d'aquest apartat, per a obtindre la condició de beneficiari, a causa de l'especial naturalesa d'aquestes ajudes. Tampoc s'aplicarà en el pagament d'aquestes ajudes el requisit establit en el paràgraf segon de l'apartat 1 de l'article 171 de la Llei 1/2015, de la Generalitat, d'hisenda pública, del sector públic instrumental i de subvencions.  
3. D'acord amb el que es disposa en l'apartat anterior, no podran ser-ne beneficiaris els sol·licitants en els quals concorre algun dels restants requisits establits en l'article 13.2 de la Llei 38/2003, de 17 novembre, general de subvencions.»  
  
3. Es modifica l'article 5 del Decret 92/2022, de 8 de juliol, del Consell, que queda redactat en els termes següents:  
«Article 5. Conceptes subvencionables  
Als efectes d'aquestes ajudes, es consideraran despeses subvencionables l'increment dels costos energètics que hagen suportat les persones beneficiàries durant el període de febrer a juny de 2022, en relació amb el mateix període en 2021, derivats de la invasió d'Ucraïna, per les sancions imposades per la comunitat internacional contra Rússia o per les contramesures adoptades per aquesta, amb una quantitat igual o superior a 300 euros.»  
  
  
4. Es modifica l'article 10 del Decret 92/2022, de 8 de juliol, del Consell, que queda redactat en els termes següents:  
«Article 10. Instrucció i resolució  
1. Correspon la tramitació i la gestió de les ajudes a la conselleria competent en matèria d'hisenda, a través de l'Agència Tributària Valenciana.  
2. Correspon al conseller d'Hisenda i Model Econòmic resoldre la concessió de les ajudes regulades en aquest decret.  
3. Rebudes les sol·licituds, es procedirà al processament automàtic de les sol·licituds per verificar que els beneficiaris compleixen els requisits establits en aquesta convocatòria, i s'establirà una relació dels que sí que compleixen els requisits, ordenats per data d'entrada d'acord amb el criteri establit en l'article 7 d'aquest decret.  
  
4. La proposta de concessió de les ajudes la realitzarà una comissió tècnica la presidència de la qual correspondrà a la persona titular de la Direcció General de l'Agència Tributària Valenciana, que podrà delegar l'exercici de les seues funcions en la persona titular de la Subdirecció General.  
Seran vocals les persones funcionàries que siguen titulars dels següents llocs de treball de l'Agència Tributària Valenciana:  
a) La Secretaria General.  
b) El Servei de Gestió Econòmica i Pressupostària.  
c) L'Equip de Comunicació i Relacions Institucionals.  
d) El Servei de Règim Jurídic.  
En els casos d'absència, vacant o malaltia i, en general, quan hi concórrega alguna causa justificada, els vocals titulars de l'òrgan col·legiat seran substituïts pels que designe la Presidència. Un funcionari o funcionària de l'Agència Tributària Valenciana exercirà les funcions de Secretaria i assistirà a les reunions de la Comissió amb veu però sense vot.  
5. El funcionament de la Comissió es regirà pel que es disposa en el capítol II del títol preliminar de la Llei 40/2015, d'1 d'octubre, de règim jurídic del sector públic.  
6. El termini màxim per a resoldre i publicar la resolució procedent serà de sis mesos, a comptar des de l'endemà de la publicació d'aquestes bases reguladores i, en tot cas, abans del 31 de desembre de 2022. El venciment d'aquest termini, sense que s'haja publicat la resolució, legitima els interessats per a entendre desestimada per silenci administratiu la sol·licitud de concessió de la subvenció.  
7. La resolució es publicarà en el Diari Oficial de la Generalitat Valenciana, posarà fi a la via administrativa i contra aquesta es podrà interposar, potestativament, un recurs de reposició, en el termini d'un mes a comptar des de l'endemà de la publicació, d'acord amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques; o un recurs contenciós administratiu, en el termini de dos mesos a comptar des de l'endemà de la publicació, davant la Sala Contenciosa Administrativa del Tribunal Superior de Justícia de la Comunitat Valenciana, de conformitat amb els articles 10 i 46 de la Llei 29/1998, de 13 de juliol, reguladora de la jurisdicció contenciosa administrativa.»